钦定古今图书集成/明伦汇编/官常典/第599卷 > 金
## 钦定古今图书集成/明伦汇编/官常典/第599卷 > 金

金诸路设提刑司，改为按察使，设提刑使或兼宣抚、
安抚、劝农、转运等使。

按《金史百官志》：“按察司本提刑司。承安三年，以上京、
东京等提刑司并为一。提刑使兼宣抚使、劝农采访
事为官，称副使、判官，以兼宣抚副使、判官为名。复改
宣抚为安抚，各设安抚判官一员，提刑一员，通四员。
安抚司，掌镇抚人民，讥察边防军旅，审录重刑事。安
抚判官则衔内不带劝农采访事，令专管千户谋克。”
安抚使副内差一员于咸平，一员于上京分司。承安
四年，罢咸平分司。使在上京，副在东京，各设签事一
员。承安四年改按察司，贞祐三年罢，止委监察采访
使一员，正三品。掌审察刑狱，照刷案牍，纠察滥官污
吏、豪猾之人、私盐酒曲并应禁之事，兼劝农桑，与副
使、签事更出巡按。副使，正四品。兼劝农事。签按察司
事，正五品。承安四年设。判官二员，从六品。大定二十
九年设。明昌元年，以陕西地阔，添一员。知事，正八品。
承安三年，上京者兼经历、安抚司使。泰和八年十一
月，省议：“以转运司权轻，州县不畏，不能规措钱谷。”遂
诏中都都转运依旧专管钱谷事，自馀诸路按察使
并兼转运使，副使兼同知，签按察并兼转运副，添按
察判官一员，为从六品。中都、西京路按察司官，止兼
西京路转运司事。辽东路惟上京按察、安抚使及签
事依旧署本司事。辽东转运使兼按察副使，同知转
运使兼签按察司事，转运副使兼按察判官，添知事
一员，知法二员，从八品。

书史四人，书吏十人，抄事一人，公使四十人。

右中都、西京并依此置。陕西、上京两路，设签按察司
事二员，“上京签安抚司事。上京、东京等路按察司并
安抚司使，正三品；镇抚人民、讥察边防、军旅之事，仍
专管猛安谋克教习武艺，及令本土纯愿，风俗不致
改易。”副使二员，正四品；签安抚司事，正五品；签按察
司事，正五品。知事兼安抚司事，正八品。知法四员，从
八品。

书史四人。上京、东京，书吏十八人，女直十二人，汉人六人。中都、西京，女直五人，汉人五人。北京、临潢，女直三人，汉人五人。南京，女直二人，汉人七人；山东，女直三人，汉人七人。大名，女直三人，汉人六人，抄事一人。公使十人。

右按察使于上京，副使于东京。各路设签事一员，分
司勾当。惟安抚司不带“劝农”字。内知事于上京，自馀
并于两处分减存设。

### 世宗大定二十九年正月章宗即位六月初置提刑司又令提刑官于便殿听旨又以提刑司举劾谕台臣

按《金史章宗本纪》：大定二十九年春正月，章宗即位。
六月乙未，初置提刑司，分按九路，并兼劝农采访事。
丁巳，命提刑官除后于便殿听旨。每十月使副内一
员入见议事，如止一员，则令判官入见。其判官所掌
烦剧，可升同随朝职任。十二月壬子，谕台臣曰：“提刑
司所举劾多小过，行则失大体，不行则恐有所沮。其”
以此意谕之。

### 章宗明昌二年十一月壬申敕提刑司官自今每十五日一朝

按《金史章宗本纪》云云。

明昌三年，宰臣请罢提刑司，不许。命议察监司任职
之法。

按《金史章宗本纪》：明昌三年六月癸卯，宰臣请罢提
刑司。上曰：“诸路提刑官止三十馀员，犹患不得其人，
州郡三百馀处，其能尽得人乎？”弗许。丁巳，定提刑司
条制。九月庚午，谓宰臣曰：“随路提刑司旧止察老病
不任职及不堪亲民者，如得其实即改除他路。若他
路提刑司覆察得实，勿复注亲民之职，卿等其议行”
之。

### 承安三年并上京两路提刑司

按《金史章宗本纪》：“承安三年春正月丁巳，并上京两路提刑司为一提刑使副兼安抚使。”

承安四年，罢诸路提点刑狱，置按察司。

按《金史章宗本纪》：“承安四年三月乙卯，司空襄、右丞
匡、参知政事揆请罢诸路提点刑狱，从之。夏四月，改
提刑司为按察使司。”

### 宣宗贞祐二年二月丙辰罢按察司

按《金史宣宗本纪》云云。